CELEX: 32018D0662
Language: sk
Date: 2018-04-27 00:00:00
Title: Vykonávacie rozhodnutie Komisie (EÚ) 2018/662 z 27. apríla 2018, ktorým sa určuje referenčné laboratórium Európskej únie pre vtáčiu chrípku a pseudomor hydiny a ktorým sa mení príloha VII k smernici Rady 2005/94/ES [oznámené pod číslom C(2018) 2459] (Text s významom pre EHP )

30.4.2018   
               
               
                  SK
               
               
                  Úradný vestník Európskej únie
               
               
                  L 110/134
               
            VYKONÁVACIE ROZHODNUTIE KOMISIE (EÚ) 2018/662
      z 27. apríla 2018,
      ktorým sa určuje referenčné laboratórium Európskej únie pre vtáčiu chrípku a pseudomor hydiny a ktorým sa mení príloha VII k smernici Rady 2005/94/ES
      
         
            [oznámené pod číslom C(2018) 2459]
         
      
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na smernicu Rady 92/66/EHS zo 14. júla 1992 zavádzajúcu opatrenia Spoločenstva na kontrolu pseudomoru hydiny (1), a najmä na jej článok 15 ods. 1,
      so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (2), a najmä na jej článok 63 ods. 2,
      keďže:
      
                  (1)
               
               
                  V smernici Rady 92/66/EHS (*1) sa stanovujú minimálne opatrenia na kontrolu, ktoré sa majú uplatniť v prípade výskytu ohniska pseudomoru hydiny v populáciách hydiny, poštových holubov a iných vtákov držaných v zajatí. V článku 15 uvedenej smernice sa stanovuje referenčné laboratórium Európskej únie pre pseudomor hydiny s cieľom vykonávať právomoci a úlohy stanovené v danom článku.
               
            
                  (2)
               
               
                  V smernici 2005/94/ES sa stanovujú určité preventívne opatrenia týkajúce sa sledovania a včasného zistenia vtáčej chrípky, ako aj minimálne kontrolné opatrenia, ktoré sa majú uplatňovať v prípade zistenia ohniska vtáčej chrípky v prípade hydiny alebo iných vtákov chovaných v zajatí. V článku 51 ods. 1 danej smernice sa stanovuje, že laboratórium uvedené v prílohe VII ods. 1 k spomínanej smernici je referenčným laboratóriom Európskej únie pre vtáčiu chrípku, ktoré vykonáva právomoci a úlohy uvedené v prílohe VII ods. 2 k danej smernici.
               
            
                  (3)
               
               
                  V nadväznosti na oznámenie Spojeného kráľovstva v súlade s článkom 50 Zmluvy o Európskej únii budú musieť referenčné laboratóriá Európskej únie pre vtáčiu chrípku a pseudomor hydiny, ktoré sú v súčasnosti určené v súlade so smernicami 92/66/EHS a 2005/94/ES, prerušiť výkon svojich právomocí a úloh ako referenčné laboratóriá Európskej únie pre tieto dve choroby.
               
            
                  (4)
               
               
                  Vzhľadom na veľmi podobný ráz ochorení, diagnostické techniky a požadované odborné znalosti a vybavenie v prípade vtáčej chrípky a pseudomoru hydiny je vhodné určiť jedno referenčné laboratórium Európskej únie pre obe ochorenia.
               
            
                  (5)
               
               
                  S cieľom predísť narušeniu činností referenčného laboratória Európskej únie pre vtáčiu chrípku a pseudomor hydiny a poskytnúť nedávno určenému laboratóriu dostatočný čas, aby mohlo v plnej miere vykonávať svoje nové právomoci a úlohy, je vhodné, aby sa opatrenia stanovené v tomto rozhodnutí uplatňovali od 1. januára 2019.
               
            
                  (6)
               
               
                  Komisia v úzkej spolupráci s členskými štátmi uverejnila výzvu na výberové konanie a určenie referenčného laboratória Európskej únie pre vtáčiu chrípku a pseudomor hydiny, pričom zohľadnila kritériá technickej a vedeckej spôsobilosti laboratória a odborné znalosti jeho zamestnancov.
               
            
                  (7)
               
               
                  Na základe výberového konania, v ktorom uspelo laboratórium Istituto Zooprofilattico Sperimentale delle Venezie (IZSVe) so sídlom v meste Legnaro v Taliansku, by malo byť toto laboratórium určené ako referenčné laboratórium Európskej únie pre vtáčiu chrípku a pseudomor hydiny, a to na neurčité obdobie, ktoré sa začne 1. januára 2019.
               
            
                  (8)
               
               
                  Opatrenia stanovené v tomto vykonávacom rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
               
            PRIJALA TOTO ROZHODNUTIE:
      Článok 1
      Istituto Zooprofilattico Sperimentale delle Venezie (IZSVe) so sídlom v meste Legnaro v Taliansku sa týmto určuje ako referenčné laboratórium Európskej únie pre vtáčiu chrípku a pseudomor hydiny.
      Článok 2
      V prílohe VII k smernici 2005/94/ES sa bod 1 nahrádza takto:
      
         
                     „1.
                  
                  
                     Referenčné laboratórium Európskej únie pre vtáčiu chrípku je:
                     Istituto Zooprofilattico Sperimentale delle Venezie (IZSVe), Legnaro, Taliansko.“
                  
               
      Článok 3
      Toto rozhodnutie sa uplatňuje od 1. januára 2019.
      Článok 4
      Toto rozhodnutie je určené členským štátom.
      
         V Bruseli 27. apríla 2018
         
            
               Za Komisiu
            
            Vytenis ANDRIUKAITIS
            
               člen Komisie
            
         
      
      
         (1)  Ú. v. ES L 260, 5.9.1992, s. 1.
      
         (2)  Ú. v. EÚ L 10, 14.1.2006, s. 16.
      
         (*1)  Smernica Rady 92/66/EHS sa v súčasnosti zosúlaďuje so ZFEÚ a nariadením (EÚ) 2017/625 o úradných kontrolách.